РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/181-22

5. децембар 2022. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 2. ДЕЦЕМБРА 2022. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милија Милетић, Драган Јовановић, Момир Стојилковић, Дијана Радовић, Дејан Булатовић, Зоран Сандић, Мирослав Алексић, др Ненад С. Митровић, Дејан Игњатовић и Милован Јаковљевић.

Седници су присуствовали заменици чланова Одбора: Жомбор Ујвари (заменик Арпада Фремонда) и Момчило Вуксановић (заменик Јелисавете Вељковић).

Седници је присуствовао заменик члана Одбора Срђан Миливојевић.

Седници је присуствовала и народна посланица др Јелена Калајџић, која није члан Одбора.

Седници су присуствовали представници Министарства пољопривреде, шумарства и водопривреде: Јелена Танасковић, министар, Вељко Одаловић, државни секретар, Душанка Голубовић, државни секретар, Милица Ђурђевић, државни секретар, Бранко Лакић, директор Управе за пољопривредно земљиште, Небојша Милосављевић, директор Управе за заштиту биља, Маја Грбић, директор Републичке дирекције за воде, Марко Сарановац, шеф кабинета.

Седници је присуствовала представница Републичке дирекције за робне резерве Зорица Анђелковић, директор.

Седници је присуствовала представница Министарства финансија: Драгана Ђорђевић, Сектор буџета.

Пре утврђивања дневног реда, његову допуну предложио је Маријан Ристичевић са тачком Разматрање Информације о раду Министарства пољопривреде, шумарства и водопривреде за период јул - септембар 2022. године (број 02-630/22-3 од 30. новембра 2022. године), која би била разматрана као друга тачка дневног реда. Одбор је једногласно (15 за) прихватио овај предлог за допуну дневног реда.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (14 за, 1 није гласао) усвојио следећи:

Д н е в н и р е д:

1. Разматрање Предлога закона о буџету Републике Србије за 2023. годину, Раздео 24 - Министарство пољопривредe, шумарства и водопривреде, који је поднела Влада (број 400-2503/22 од 18. новембра 2022. године);
2. Разматрање Информације о раду Министарства пољопривреде, шумарства и водопривреде за период јул - септембар 2022. године (број 02-630/22-3 од 30. новембра 2022. године);
3. Одлука о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди.

Пре почетка расправе о тачки дневног реда, усвојени су записници треће и четврте седнице Одбора, које су одржане 24. октобра и 6. новембра 2022. године, у тексту у коме су и предложени. Записници су усвојени већином гласова (14 за, 1 није гласао).

Прва тачка дневног реда - Разматрање Предлога закона о буџету Републике Србије за 2023. годину, Раздео 24 - Министарство пољопривредe, шумарства и водопривреде.

Јелена Танасковић, министарка, укратко је представила Предлог закона о буџету Републике Србије за 2023. годину. Изразила је задовољство због чињенице да је буџет Министарства увећан за 17,7 милијарди динара у односу на претходну буџетску годину и износи 79,7 милијарди динара, односно 5% укупних пореских прихода буџета Републике Србије. За субвенције у пољопривреди намењено је 68,7 милијарди динара, што је 87% буџета или 35% укупних субвенција у Републици Србији, а за субвенције у националном буџету планирано је преко 64,4 милијарди динара. Министарка је навела да ће се поред издвајања за субвенције у националном буџету наставити и са исплатама кроз ИПАРД програм, као и са финансирањем механизације кроз пројекат који се реализује у сарадњи са Светском банком. По њеним речима, у пољопривреди имамо три кредитне линије а то су Абу Даби фонд на нивоу од 97 милиона долара који се користи за наводњавање, EBRD кредитна линија такође за наводњавање у износу од 30 милиона евра и пројекат Светске банке у износу од 50 милиона долара. Такође, средства у буџету су опредељена и за наставак редовних активности попут уређења водотокова, изградње система за наводњавање и друго, а посебна пажња биће усмерена на увођење система Е-аграр.

У дискусији су учествовали народни посланици: Маријан Ристичевић, Дејан Булатовић, Милован Јаковљевић, Мирослав Алексић, др Ненад С. Митровић, Драган Јовановић, Зоран Сандић, Верољуб Матић, Милија Милетић, Дејан Игњатовић, Момчило Вуксановић и др Јелена Калајџић.

Одбор је већином гласова (10 за, 3 уздржана), а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2023. годину, Раздео 24 - Министарство пољопривреде, шумарства и водопривреде, који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Друга тачка дневног реда - Разматрање Информације о раду Министарства пољопривреде, шумарства и водопривреде за период јул - септембар 2022. године

Зорица Анђелковић, директорка Републичке дирекције за робне резерве је известила Одбор о активностима ове организације у претходном периоду, као и о набавкама, посебно пољопроивредно-прехрамбених производа. По њеним речима, ова година је специфична због украјинске кризе тако да је Дирекција по налогу Владе Републике Србије обављала разне активности. Дирекција је почетком године купила прехрамбене производе у вредности од 10 милијарди динара. Ове године је купљена меркантилна пшеница у количини преко 150.000 тона, за шта је издвојено 6 милијарди динара. У току је набавка меркантилног кукуруза у количини од 150.000 тона, чија је вредност 6 милијарди динара. Такође, у току је Јавни позив за подношење пријава за бесповратну испоруку до 15.000 тона меркантилног кукуруза као помоћ узгајивачима млечних крава.

Одбор је већином гласова (12 за, 1 уздржан), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период јул – септембар 2022. године и одлучио да јe прихвати.

Трећа тачка дневног реда - Одлука о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди

Одбор je већином гласова (13 за, 1 није гласао) донеo Одлуку о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди.

Пошто других питања и предлога није било, седница је закључена у 14,20часова.

Седница је преношена у live stream-у и тонски снимљена, а видео запис се налази на интернет страници Народне скупштине.

СЕКРЕТАР ПРЕДСЕДНИК Бранка Златовић Маријан Ристичевић